Huur en verhuur in vlak 4: Wat is jou regte?Argieffoto: Pixabay.com Sedert die instel van die landwye afsondering is talle werkgewers genoop om van hul werknemers te laat gaan of salarisse te sny om finansieel te kan oorleef. Dié toedrag het werknemers met hande in die hare gelaat omdat hulle steeds maandeliks ’n bedrag op ŉ verband of huurkontrak moet opdok. Volgens Megan Harrington Johnson, ŉ prokureur van HJW in Johannesburg, is huurders steeds verplig om die volle bedrag huurgeld te betaal tensy die verhuurder ŉ ooreenkoms met die huurder aangaan waarin die huurgeld aangepas word. “Al het die werknemer se salaris ongelukkig verander, is hy of sy steeds verplig om dit [die ooreengekome huur] te betaal tensy die verhuurder wat die kontrak voorsien het, uit sy eie die huurgeld aanpas. Die hof gaan nie die huurder uitsit voordat die afsonderingsregulasies gewysig is nie. Om nie huur te betaal nie is kontrakbreuk en nie ’n misdryf teen die afsonderingsregulasies nie,” sê Johnson. Johnson sê maatskappye begin ten tyde van die afsondering en wêreldwye pandemie finansieel swaar trek en daarom begin werkgewers met werknemers onderhandel om hul salarisse aan te pas eerder as om die werknemers te laat gaan. In party gevalle word salarisse heeltemal gesny en werknemers moet net met hul kommissie kop bo water hou. “Tegnies is dit onwettig om salarisse sommer só te sny behalwe as dit in oorleg met werknemers gedoen word en die werknemers stem in beginsel daarmee ooreen. Teoreties sal die werknemers instem dat hul salarisse aangepas word omdat dit beter is as om die werknemer te laat gaan,” sê Johnson. Johnson sê werkgewers moet oor ŉ redelike tyd met werknemers onderhandel oor salaris-aanpassings. “Dit is onredelik om ŉ dag voordat werknemers salaris kry, hulle te laat weet dat hul salarisse aangepas gaan word.”